5.2Sejħiet fuq il-Fond ta’ Garanzija għall-Azzjonijiet Esterni u Rkupri (self tal-ELM, tal-MFA u tal-Euratom lil Pajjiżi terzi)

5.1Servizz tad-dejn mhux kopert mill-Fond ta’ Garanzija għal Azzjoni Esterna (self tal-Euratom lill-Istati Membri, l-EFSM u l-BoP)

L-objettiv ta’ dan ir-rapport huwa li jimmonitorja l-obbligazzjonijiet kontinġenti mġarrba mill-baġit tal-UE li jirriżultaw mill-garanziji mogħtija għall-operazzjonijiet mutwanti u appoġġ ta’ investiment implimentati direttament mill-Unjoni Ewropea jew indirettament permezz tal-garanzija tal-UE.

Dan ir-rapport huwa ppreżentat skont l-Artikolu 149 tar-Regolament Finanzjarju preċedenti. Għalhekk, dan ir-rapport dwar il-garanziji tal-baġit tal-UE u r-riskji korrispondenti għas-sena 2019 huwa ppreżentat għall-aħħar darba u se jiġi ssostitwit bl-iskema ta’ rapportar futura prevista fl-Artikolu 250 tar-Regolament Finanzjarju l-ġdid.

Ir-rapport huwa strutturat kif ġej: it-taqsima 2 tfakkar il-karatteristiċi ewlenin tal-operazzjonijiet garantiti mill-baġit tal-UE; diversi mekkaniżmi ta’ mmaniġġar tal-kriżijiet addizzjonali oħra, li ma jimplikaw l-ebda riskju għall-baġit tal-UE, huma ppreżentati wkoll. It-taqsima 3 tistabbilixxi l-evoluzzjoni tal-operazzjonijiet garantiti ġestiti direttament mill-Kummissjoni u l-operazzjonijiet ta’ finanzjament estern tal-BEI garantiti (esklużi l-operazzjonijiet tal-FEIS u tal-EFSD li huma ttrattati b’mod indipendenti fit-taqsimiet 6 u 7). It-taqsima 4 tippreżenta r-riskji ewlenin koperti mill-baġit tal-UE. It-taqsima 5 tiddeskrivi l-attivazzjoni tal-garanziji u l-evoluzzjoni tal-Fond ta’ Garanzija għall-azzjonijiet esterni (“il-Fond”) , it-taqsima 6 tiddeskrivi l-evoluzzjoni tal-Fond Ewropew għall-Investimenti Strateġiċi (FEIS) u t-taqsima 7 tiddeskrivi l-evoluzzjoni tal-Fond Ewropew għall-Iżvilupp Sostenibbli (EFSD).

Dokument ta’ Ħidma tal-Persunal tal-Kummissjoni (SWD) jikkumplimenta dan ir-rapport b’sett ta’ tabelli u noti ta’ spjegazzjoni dettaljati.

2.Operazzjonijiet garantiti mill-baġit tal-UE u mekkaniżmi ta’ kriżi taż-żona tal-euro mhux koperti mill-baġit tal-UE

Ir-riskji koperti mill-baġit tal-UE jirriżultaw minn varjetà ta’ operazzjonijiet mutwanti u ta’ garanziji li jistgħu jinqasmu f’erba’ kategoriji:

2.1Self mogħti mill-Unjoni Ewropea b’objettivi makroekonomiċi

Dan is-self jikkonsisti minn (1) self ta’ Assistenza Makrofinanzjarja (“MFA”) lil pajjiżi terzi, (2) self għall-Bilanċ tal-Pagamenti (“BOP”) li jagħti appoġġ lill-Istati Membri li ma jużawx l-euro li jkunu qegħdin jiffaċċjaw diffikultajiet fil-bilanċ tal-pagamenti u (3) self mogħti skont il-Mekkaniżmu Ewropew ta’ Stabbilizzazzjoni Finanzjarja (“EFSM”) li jagħti appoġġ lill-Istati Membri kollha li jkunu qed jiffaċċjaw jew ikunu mhedda serjament minn diffikultajiet ekonomiċi finanzjarji serji kkawżati minn avvenimenti eċċezzjonali lil hinn mill-kontroll tagħhom. Dawn huma attivati flimkien ma’ appoġġ finanzjarju mogħti mill-Fond Monetarju Internazzjonali (FMI).

2.2Self b’objettivi mikroekonomiċi

Din l-intestatura tirreferi għal self tal-Euratom . Il-faċilità ta’ self tal-Euratom tista’ tintuża:

• [fl-Istati Membri]: l-investimenti f’impjanti tal-enerġija nukleari u f’installazzjonijiet industrijali fiċ-ċiklu tal-fjuwil nukleari u

• [f’ċerti pajjiżi mhux membri]: investimenti sabiex tittejjeb is-sikurezza u l-effiċjenza tal-impjanti tal-enerġija nukleari li jeżistu jew li qegħdin jinbnew, kif ukoll proġetti ta’ dekummissjonar .

2.3Il-finanzjament mill-Bank Ewropew tal-Investiment (“BEI”) ta’ operazzjonijiet f’pajjiżi li mhumiex Stati Membri (“finanzjament estern tal-BEI”) koperti b’garanziji tal-UE (ELM).

Skont il-Mandat ta’ Self Estern (ELM), l-UE tipprovdi garanzija mill-baġit tal-UE biex tippermetti lill-BEI iżid is-self tiegħu lil hinn mill-UE b’appoġġ għall-politiki tal-UE. L-ELM jappoġġa l-attività tal-BEI fil-pajjiżi ta’ qabel l-adeżjoni, fil-Viċinat tal-Lvant u tan-Nofsinhar, fl-Asja, fl-Amerika Latina u fl-Afrika t’Isfel. Fil-perjodu ELM attwali (2014-2020), il-baġit tal-UE qed jiggarantixxi sa EUR 32,3 biljun ta’ operazzjonijiet tal-BEI. Fl-14 ta’ Marzu 2018, il-Parlament Ewropew u l-Kunsill adottaw id-Deċiżjoni (UE) 2018/412 li temenda d-Deċiżjoni 466/2014/UE fil-kuntest tar-rieżami ta’ nofs it-terminu tal-mandat ta’ self estern b’mod partikolari biż-żieda tal-limitu massimu tal-ELM attwali minn EUR 27 biljun għal EUR 32,3 biljun. Dan ir-rieżami jżid objettiv ġdid ta’ reżiljenza ekonomika fit-tul tar-refuġjati, migranti, komunitajiet ospitanti u ta’ tranżitu u komunitajiet ta’ oriġini bħala tweġiba strateġika għall-indirizzar tal-kawżi fundamentali tal-migrazzjoni.

Il-garanzija tal-UE lill-BEI tkopri r-riskji ta’ natura sovrana u ta’ natura politika b’rabta mal-operazzjonijiet ta’ finanzjament tiegħu mwettqa barra mill-Unjoni bħala appoġġ għall-objettivi tal-politika esterna tal-Unjoni. Barra minn hekk, il-BEI jiffinanzja operazzjonijiet ta’ investiment barra l-Unjoni fejn jieħu r-riskju huwa stess, kif ukoll attivitajiet taħt mandati speċifiċi bħal f’pajjiżi AKP.

Bil-ħsieb li tiġi appoġġata l-azzjoni esterna tal-Unjoni, u biex il-BEI ikun jista’ jiffinanzja investimenti barra mill-Unjoni mingħajr ma jaffettwa l-affidabbiltà kreditizja tal-BEI, il-biċċa l-kbira tal-operazzjonijiet tiegħu barra mill-Unjoni jibbenefikaw minn garanzija baġitarja tal-UE.

Il-Fond ta’ Garanzija għall-Azzjonijiet Esterni

Il-finanzjament estern garantit tal-BEI, is-self tal-MFA u tal-Euratom lil pajjiżi terzi ilhom mill-1994 jiġu koperti mill-Fond ta’ Garanzija għall-Azzjonijiet Esterni (“il-Fond”), filwaqt li s-self tal-BOP, tal-EFSM u tal-Euratom lill-Istati Membri jiġi kopert direttament mill-baġit tal-UE.

Il-Fond ikopri inadempjenzi fuq self u garanziji ta’ self mogħtija lil Stati mhux Stati Membri tal-UE jew għal proġetti fi Stati mhux Stati Membri tal-UE. Ġie stabbilit li:

· tiġi pprovduta “riżerva ta’ likwidità” sabiex jiġi evitat li wieħed jirrikorri għall-baġit tal-UE kull darba li jkun hemm inadempjenza jew pagament tard fuq self garantit; u